Boete as personeel nie glimlag nieArgieffoto (Foto: br_ruy/Pixabay) ŉ Burgemeester in die Filippyne het staatsamptenare beveel om te glimlag, of die gevaar te staan om beboet te word. Hy wil die diensvlak van die plaaslike regering verhoog. Aristotle Aguirre het vandeesmaand die “glimlag-beleid” ingestel ná hy as burgemeester in Mulanay, Quezon, op die hoofeiland Luzon verkies is. Die beleid moet toegepas word “wanneer mense bedien word, om ŉ gevoel van kalmte en ŉ vriendelike atmosfeer te bewerkstellig”, lui die uitvoerende bevel. Aguirre sê die maatreël is in reaksie op klagtes van plaaslike inwoners, hoofsaaklik kokosneutboere en vissermanne, oor die onvriendelike behandeling wat hulle van stadsaalpersoneel kry wanneer hulle hul belasting betaal of vir hulp aanklop. “Sommige kiesers stap vir meer as ŉ uur van hul afgeleë dorpies om die stadsaal te besoek. Wanneer hulle by die kantoor aankom, is hulle teleurgesteld in die houding van die mense met wie hulle te doen kry,” het Aguirre bygevoeg. Aguirre was ŉ arbeidsterapeut voor hy aan die verkiesing op 9 Mei deelgeneem het. Hy wil “die houding van ons staatsamptenare verander”. “Ons moet ŉ sakevriendelike munisipaliteit wees,” het hy gesê. Hy is die seun van ŉ voormalige sekretaris in oudpres. Rodrigo Duterte se administrasie. Werknemers wat nie op die bevel ag slaan nie, kan met ses maande se salaris beboet word of selfs geskors word. Op ŉ vraag oor hoe die reël toegepas gaan word wanneer Filippyners steeds gesigmaskers in die publiek moet dra, het hy gesê mense kan aanvoel wanneer iemand hulle opreg hanteer word. “Ek dink nie ons sal daardie punt bereik nie,” het Aguirre oor die moontlike strawwe bygevoeg. “Dis net om ŉ goeie gees uit te straal aan ons werknemers en kiesers.”